《为王允宁赠妇四首 其四》
明代·王立道

黄鹄千里游，燕雀巢屋梁。小人事龌龊，丈夫志四方。

念子畴昔言，沈思激中肠。赫赫盛明时，群贤并翱翔。

朝趋铜马门，夜直金华堂。韩郑互推毂，贡生弹其冠。

所期崇令名，室家自辉光。无为儿女仁，慊慊怀故乡。

作者简介：（1510—1547）明常州府无锡人，字懋中，号尧衢。嘉靖十四年进士。授编修。有《具茨集诗文》。